༄༅། །དཔལ་འཁོར་ལོ་སྡོམ་པ་ལྷན་ཅིག་སྐྱེས་པ་ཡབ་ཡུམ་གྱི་སྒྲུབ་ཅིང་མཆོད་པའི་
ཆོ་གའི་ངག་འདོན་སྙིང་པོར་དྲིལ་བ་
བཞུགས་སོ།། །།
༄༅། །དཔལ་ལྡན་བདེ༷་མཆོ༷ག་ལྷ༷ན་ཅིག་སྐྱེ༷ས། །ཁྱབ་བདག་བླ་མ་ལ་བཏུད་ནས། །གང་དེའི་སྒྲུབ༷་ཅིང་མཆོ༷ད་པའི་ཚུལ། །གྲུབ་པའི་ཞལ་ལུང་སྙིང་པོར་དྲིལ། །དེ་ལ་འདིར་རྗེ་བཙུན་འཇའ་ཚོན་གྱི་སྐུ་ཅན་རས་ཆུང་ཞབས་ནས་ལེགས་པར་བརྒྱུད་པའི་འཁོར་ལོ་སྡོམ་པ་ལྷན་ཅིག་སྐྱེས་པ་ཡབ་ཡུམ་གྱི་སྒྲུབ་ཅིང་མཆོད་པའི་ཆོ་ག་ལ་གཉིས་ཏེ། ཡབ་བཀའ་དང་། ཡུམ་བཀའོ། །དང་པོ་ལའང་སྔོན་དངོས་རྗེས་གསུམ་གྱི། དང་པོ་སྔོན་འགྲོ་ནི། དབང་ཐོབ་ཅིང་དམ་ཚིག་ལ་གནས་པའི་སྔགས་པས་དབེན་ཞིང་ཡིད་དང་མཐུན་པའི་གནས་སུ། ཡར་མར་གྱི་ཚེས་བཅུ་ལ་སོགས་པ་དུས་ཁྱད་པར་ཅན་གྱི་ཚེ། དཀྱིལ་འཁོར་དང་མཆོད་པའི་ཡོ་བྱད་སོགས་མཐོང་བ་བརྒྱུད་པའི་ཕྱག་ལེན་བཞིན་འདུ་བྱས་ནས། རང་ཉིད་སྐད་ཅིག་གིས་བདེ་མཆོག་ཧེ་རུ་ཀའི་སྐུར་གྱུར་པར་བསམས་ལ་སྔོན་གཏོར། ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱིས་བརླབ། རང་གི་སྙིང་གའི་ས་བོན་ལས་འོད་ཟེར་འཕྲོས་པས་གནས་དང་གཞིའི་བདག་པོ་ལ་སོགས་པ་མཆོད་སྦྱིན་གཏོར་མའི་མགྲོན་དུ་གྱུར་པ་ཐམས་ཅད་བཛྲ་ས་མཱ་ཛཿས་མགྲོན་དགུག །ཨ་ཀཱ་རོ་ལན་གསུམ་གྱིས་བསྔོ། མཆོད་སྦྱིན་གྱི་གཏོར་མ་རྒྱ་ཆེན་པོ་འདོད་པའི་ཡོན་ཏན་ལྔ་དང་ལྡན་པ་འདི་ཉིད་ཡུལ་འདིའི་གཞི་ཡི་བདག་པོས་གཙོ་བྱས་པའི་ལྷ་ཀླུ་གནོད་སྦྱིན་འབྱུང་པོའི་ཚོགས་རྣམས་ལ་འབུལ་ལོ། །བཞེས་ནས་དཀར་ཕྱོགས་སྐྱོང་བ་རྣམས་ཀྱིས་བསྟན་པ་རིན་པོ་ཆེ་དར་ཞིང་འཇིག་རྟེན་དུ་དགེ་ལེགས་རྒྱ་ཆེན་པོ་འབྱུང་བ་དང་། བདག་ཅག་དཔོན་སློབ་འཁོར་དང་བཅས་པའི་འགལ་རྐྱེན་བར་ཆད་ཐམས་ཅད་ཞི་ཞིང་མཐུན་རྐྱེན་ཐམས་ཅད་ཡིད་བཞིན་དུ་འགྲུབ་པར་མཛད་དུ་གསོལ། ནག་པོའི་ཚོགས་ལ་དགའ་བ་རྣམས་ཀྱང་གཏོར་མ་འདིས་ཚིམ་པར་གྱིས་ལ་སྡིག་པ་སྤོངས། དགེ་བ་སྒྲུབས། བདག་གི་ཕྲིན་ལས་སྒྲུབ་པའི་གྲོགས་མཛོད་ཅིག །དེ་ལྟར་མི་བྱེད་ན་སའི་ཕྱོགས་འདིར་མ་གནས་པར་རང་རང་སོ་སོའི་གནས་སུ་དེངས་ཤིག །གལ་ཏེ་མི་འགྲོ་ན་ཡེ་ཤེས་ཀྱི་རྡོ་རྗེས་ལུས་ངག་ཐལ་བར་བརླག་པར་བྱེད་དོ། །ཞེས་དང་། སུཾ་བྷའི་སྔགས་ཀྱིས་བསྐྲད། ནང་མཆོད། ཨོཾ་ཁཎྜ་རོ་ཧི་ཧཱུྃ་ཧཱུྃ་ཕཊ྄་ཀྱིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཡྃ་ལས་རླུང་རྃ་ལས་མེ་ཀྃ་ལས་ཐོད་པའི་སྒྱེད་བུ་གསུམ་ལ་བརྟེན་པའི་ཨཱ་ཡིག་ལས་བྱུང་བའི་ཀ་པཱ་ལ་ཡངས་ཤིང་རྒྱ་ཆེ་བའི་ནང་དུ་གོ་ཀུ་ད་ཧ་ན་ལས་ཤ་ལྔ། བི་མུ་མ་ར་ཤུ་ལས་བདུད་རྩི་ལྔ། ཨོཾ་ཨཱཿཧཱུྃ་ལས་སྐུ་གསུང་ཐུགས་ཀྱི་བདུད་རྩིའི་ངོ་བོ་ཁ་ཊྭཱྃ་ག་རྣམས་འོད་ཟེར་གྱི་འཕྲོ་འདུས་བསྐོལ་ཞིང་ཞུ་བ་ལས་དམ་ཚིག་པ་དང་ཡེ་ཤེས་དབྱེར་མེད་པའི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ཧ་ཧོ་ཧྲཱིཿ ལན་གསུམ་གྱིས་བརླབས་པ་གནས་དང་ཡོ་བྱད་རྣམས་ལ་འཐོར་བཞིན་པས། ཁཎྜ་རོ་ཧིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་གནས་ཁང་བྷྲཱུྃ་ལས་ཐར་པ་ཆེན་པོའི་གཞལ་ཡས་ཁང་མཚན་ཉིད་ཐམས་ཅད་ཡོངས་སུ་རྫོགས་པའི་ཕྱི་ནང་ཐམས་ཅད་ཨོཾ་ཨཱཿཧཱུྃ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། མེ་ཏོག་སོགས་ནས། རོལ་མོ་ལ་སོགས་པ་མཆོད་པའི་སྤྲིན་ཕུང་བསམ་གྱིས་མི་ཁྱབ་པར་གྱུར། ཨོཾ་མ་ཧཱ་བཛྲ་ཨརྒྷཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ་ནས། ཤབྡའི་བར་དང་། དྷརྨཱ་ར་ཎི་ཏ་ལན་གསུམ་གྱིས་བྱིན་དབབ། དེ་ནས་སྐྱབས་སེམས། ཚད་མེད། རྡོར་སེམས་སྒོམ་བཟླས། བླ་མའི་རྣལ་འབྱོར་རྣམས་སྔོན་འགྲོའི་ངག་འདོན་རྒྱས་པའི་དཀྱུས་ནས་འབྱུང་བ་ལྟར་རམ་མདོར་བསྡུས་པ་ཁྲིད་ཡིག་ཏུ་བཀོད་པ་ལྟར་བྱའོ། །གཉིས་པ་དངོས་གཞི་ལ་བཞི་ལས། དང་པོ་བདག་བསྐྱེད་ནི། བསྐྱེད་རིམ་ནས་བཟུང་སྟེ་བཟླས་པའི་རྗེས་སུ་མཆོད་བསྟོད་གསོལ་གདབ་ཀྱི་བར་ཁྲིད་ཡིག་ལས་འབྱུང་བའི་སྒྲུབ་ཐབས་ལྟར་ཉམས་སུ་བླངས་རྗེས། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་ཁམས་གསུམ་སྣོད་བཅུད་ཐམས་ཅད་འོད་དུ་ཞུ་ནས་སྲུང་བའི་འཁོར་ལོ་ལ་ཐིམ། དེ་དུར་ཁྲོད་བརྒྱད་སྤྲུལ་པའི་འཁོར་དང་བཅས་པ་ལ་ཐིམ། དེ་རྣམས་རང་ཉིད་གཙོ་བོ་ཡབ་ཡུམ་དུ་གསལ་བ་ལ་ཐིམ། ཡུམ་ཡབ་ལ་ཐིམ། རང་ཧེ་རུ་ཀ་ལྷན་ཅིག་སྐྱེས་པའི་རྣམ་པར་བསམ་མོ། །གཉིས་པ་བུམ་བསྐྱེད་ནི། རྣམ་བུམ་དང་། ལས་བུམ་གཉིས་མགུལ་ཆིངས་སྔོ་དམར་གྱིས་དཀྲིས་ཤིང་དུང་ཆོས་གཟུངས་ཐག་རྣམས་བཤམས་ལ། ཁཎྜ་རོ་ཧིས་བསང་། སྭ་བྷཱ་ཝས་སྦྱང་། བུམ་པ་གཉིས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས་པྃ་པྃ་ལས་པདྨ་དང་། ཨ་ཨ་ལས་ཟླ་བའི་གདན་གཉིས་ཀྱི་སྟེང་དུ། བྷྲཱུྃ་བྷྲཱུྃ་ལས་རིན་པོ་ཆེ་ལས་གྲུབ་པའི་བུམ་པ་གཉིས་ལྟོ་བ་ཡངས་ཤིང་མགྲིན་པ་ཕྲ་བ། ཁ་གཡེལ་ཞིང་མཆུ་འཕྱང་བ། ལྷ་རྫས་ཀྱི་གོས་ཀྱིས་མགུལ་པ་དཀྲིས་ཤིང་དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་བཟང་པོས་ཡོངས་སུ་གང་བའི་རྣམ་རྒྱལ་བུམ་པའི་ནང་དུ་པྃ་ལས་པདྨ། རྃ་ལས་ཉི་མ་འཇིགས་བྱེད་དང་དུས་མཚན་གན་རྐྱལ་དུ་འགྱེལ་བའི་གདན་དུ་ཡི་གེ་ཧཱུྃ་སྔོན་པོ་ལས་འོད་ཟེར་སྔོན་པོ་དཔག་ཏུ་མེད་པ་འཕྲོས། ཞེས་སོགས་ནས། ཡོངས་སུ་གྱུར་པ་ལས་བཅོམ་ལྡན་འདས་འཁོར་ལོ་བདེ་མཆོག་སྐུ་མདོག་སྔོན་པོ་ཞལ་གཅིག་པ་ཕྱག་གཉིས་རྡོ་རྗེ་དང་དྲིལ་བུ་འཛིན་པས་ཡུམ་ལ་འཁྱུད་པ་སོགས་ནས། ཡབ་ཡུམ་གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར་གྱི་བར་གྱིས་རྣམ་བུམ་དུ་གཙོ་བོ་ཡབ་ཡུམ་བསྐྱེད། ལས་བུམ་དུ། ལས་ཐམས་ཅད་པའི་བུམ་པའི་ནང་དུ་པྃ་ལས་པདྨ། རྃ་ལས་ཉི་མ། པྃ་ལས་རོའི་གདན་གྱི་སྟེང་དུ་ལྷ་མོ་ཁཎྜ་རོ་ཧི་སྐུ་མདོག་དམར་མོ་ཞལ་གཅིག་ཕྱག་གཉིས་མ། གཡས་གྲི་གུག་ནམ་མཁར་འཕྱར་ཞིང་གཡོན་ཐོད་ཁྲག་ཐུགས་ཀར་འཛིན་པའི་གྲུ་མོ་ན་ཁ་ཊྭཱཾ་ག་འཛིན་པ། ཁྲོ་ལ་འཛུམ་པའི་ཞལ་མཆེ་བ་ཅུང་ཟད་གཙིགས་ཤིང་མཛེས་ལ་ཡངས་པའི་སྤྱན་གསུམ་དང་ལྡན་པ། དབུ་སྐྲ་སིལ་བུའི་སྟོད་ཆ་གྱེན་དུ་བརྫེས་པར་ནོར་བུ་དང་མེ་ཏོག་གི་ཕྲེང་བས་མཛེས་ཤིང་། ལྷག་མ་ཐུར་དུ་གྲོལ་བས་སྐེད་པ་ནོན་པ། ཐོད་སྐམ་ལྔའི་དབུ་རྒྱན་དང་རློན་པ་ཁྲག་འཛག་པ་ལྔ་བཅུའི་དོ་ཤལ་ཅན། གཅེར་བུ་རུས་པའི་ཕྱག་རྒྱ་ལྔས་བརྒྱན་པ། གཟུགས་དང་ལང་ཚོ་དར་ལ་བབ་ཅིང་བྷ་ག་དང་ནུ་མ་རབ་ཏུ་རྒྱས་པ། བདེ་བ་ཆེན་པོས་རྣམ་པར་མྱོས་པའི་ཆ་བྱད་ཅན་གྱི་ཞབས་གཡས་བསྐུམས་ཞིང་གཡོན་བརྐྱངས་པའི་གར་སྟབས་ཀྱིས་པད་ཉི་རོ་གདན་ལ་བཞུགས་པའོ། །བཅོམ་ལྡན་འདས་ཀྱི་ཐུགས་ཀར་སོགས་དང་། རྡོ་རྗེ་ཕག་མོ་དང་ཁཎྜ་རོ་ཧིའི་ལྟེ་བར་ཞེས་འདོན་པ་བསྒྱུར་ལ་བདག་བསྐྱེད་ལྟར་གོ་བགོ །ལྷ་ཐམས་ཅད་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོས་མཚན་པར་གྱུར། ཕེཾ་ཕེཾ། བདག་དང་བུམ་ནང་གི་ལྷའི་ཐུགས་ཀའི་ས་བོན་ལས་འོད་ཟེར་འཕྲོས་པས་མངོན་པར་དགའ་བའི་ཞིང་ཁམས་ལ་སོགས་ཏེ་རང་བཞིན་གྱིས་དག་པའི་ཞིང་ཁམས་རྒྱ་མཚོ་ནས་འཁོར་ལོ་སྡོམ་པ་ཡབ་ཡུམ་དང་ཁཎྜ་རོ་ཧི་ལ་སངས་རྒྱས་དང་བྱང་ཆུབ་སེམས་དཔའི་ཚོགས་དཔག་ཏུ་མེད་པས་བསྐོར་བ། ཨོཾ་བྷ་ག་ཝཱནྲ་ཤྲཱི་ཧེ་རུ་ཀ་ཙཀྲ་སམྦཱ་ར་ཁཎྜ་རོ་ཧི་ས་པ་རི་ཝཱ་ར་བཛྲ་ས་མཱ་ཛཿས་སྤྱན་དྲང་། ཨོཾ་བྷ་ག་ཝཱན྄་ཤྲཱི་ཧེ་རུ་ཀ་ཙཀྲ་སམྦཱ་ར་ཁཎྜ་རོ་ཧི་ས་པ་རི་ཝཱ་ར་ཛཿཧཱུྃ་བྃ་ཧོཿས་དམ་ཡེ་བསྲེས། ཕེཾ་ཕེཾ། སླར་ཡང་བདག་དང་བུམ་ནང་གི་ལྷའི་ཐུགས་ཀའི་ས་བོན་ལས་འོད་ཟེར་འཕྲོས་པས་སོགས་ནས། བུམ་པའི་ལྷ་ལ་མངོན་པར་དབང་བསྐུར་བ་སོགས་དང་། སྤྱི་བོར་འཁྱིལ་བ་ལས་རྣམ་རྒྱལ་བུམ་པའི་ལྷ་རྣམས་ལ་རྡོ་རྗེ་འཆང་ཡབ་ཡུམ་དང་། ལས་བུམ་གྱི་ལྷ་ལ་རིན་ཆེན་འབྱུང་ལྡན་གྱིས་དབུར་བརྒྱན། མཆོད་བསྟོད་བདག་བསྐྱེད་བཞིན་ལ། བཟླས་པའི་ཚེ། རང་གི་སྙིང་ག་ནས་སྔགས་ཕྲེང་གཟུངས་ཐག་ལ་བརྟེན་ནས་སོང་། བུམ་ནང་གི་ལྷའི་ཐུགས་ཀར་ཕོག་པས་ཐུགས་རྒྱུད་བསྐུལ། སྐུའི་ཆ་ཐམས་ཅད་ལས་བདུད་རྩིའི་རྒྱུན་བབས་པས་བུམ་པ་གང་བར་བསམས་ལ་ཡབ་ཡུམ་གྱི་སྔགས་དང་། ཨོཾ་ཁཎྜ་རོ་ཧི་ཧཱུྃ་ཧཱུྃ་ཕཊ། ཅེས་ཅི་ནུས་བཟླས། སླར་མཆོད་བསྟོད་ཀྱི་མཐར། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་བུམ་ནང་གི་ལྷ་ཡེ་ཤེས་པ་རྣམས་བྱེ་སྟེ། རང་གི་ཐུགས་ཀར་ཛཿཧཱུྃ་བྃ་ཧོཿ གཉིས་སུ་མེད་པར་ཐིམ། ཨོཾ་ཨཱཿཧཱུྃ་གིས་དུང་ཆོས་ཀྱི་ཆུ་མཆོད་ཡོན་གྱི་ཚུལ་དུ་ཕུལ་བས། དམ་ཚིག་པ་འོད་དུ་ཞུ་བ་ལས་བྱུང་བའི་བདུད་རྩི་ནུས་པ་ཕུན་སུམ་ཚོགས་པས་བུམ་པ་གང་བར་བསམ་མོ། །གསུམ་པ་མདུན་བསྐྱེད་ནི། མདུན་རྟེན་ཁཎྜ་རོ་ཧིས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ནམ་མཁའི་ཁམས་སུ་སོགས་ནས། མོ་ཐམས་ཅད་རྡོ་རྗེ་ཕག་མོར་གྱུར། ཅེས་པའི་བར་བདག་བསྐྱེད་བཞིན་ལ། རང་ཉིད་དང་རང་གི་ཞེས་པའི་ཚིག་དོར། ཕེཾ་ཕེཾ། བདག་མདུན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས་མངོན་པར་དགའ་བའི་ཞིང་ཁམས་ལ་སོགས་ཏེ། རང་བཞིན་དག་པའི་ཞིང་ཁམས་རྒྱ་མཚོ་ནས་བླ་མ་དང་གཉིས་སུ་མེད་པའི་བཅོམ་ལྡན་འདས་དཔལ་འཁོར་ལོ་སྡོམ་པ་ཡབ་ཡུམ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་དཔག་ཏུ་མེད་པས་བསྐོར་བ་ཨོཾ་གུ་རུ་བྷ་ག་ཝཱན་ཤྲཱི་ཧེ་རུ་ཀ་ཙཀྲ་སམྦཱ་ར་ས་པ་རི་ཝཱ་ར་བཛྲ་ས་མཱ་ཛཿ མ་ལུས་སེམས་ཅན་སོགས་ནས། གཤེགས་སུ་གསོལ། །བཅོམ་ལྡན་འདིར་ནི་སོགས་ནས། བཞུགས་སུ་གསོལ། ཨོཾ་གུ་རུ་བྷ་ག་ཝཱན་སོགས་ཀྱི་མཐར། ཛཿཧཱུྃ་བྃ་ཧོཿས་བསྟིམ། སླར་ཡང་བདག་མདུན་གྱི་ཐུགས་ཀའི་ས་བོན་ལས་འོད་ཟེར་འཕྲོས་པས་སོགས་དབང་ལྷ་སྤྱན་དྲང་། དབང་བསྐུར་རྒྱས་གདབ་རྣམས་བདག་བསྐྱེད་ལྟར་ལ། བདག་ལ་མངོན་པར་དབང་བསྐུར་བ་ཞེས་པའི་ཚབ་ཏུ། མདུན་བསྐྱེད་ལ་ཞེས་བསྒྱུར། མཆོད་བསྟོད་བྱ། མདུན་བསྐྱེད་ཡབ་ཡུམ་གྱི་ཐུགས་ཀར་སྔགས་ཕྲེང་བཀོད་ལ་ངག་བཟླས་དང་། སྤྲོ་བསྡུའི་བཟླས་པ་བྱ། མཇུག་ཏུ་མཆོད་པ་རྣམས་ཁ་གསོ། བསང་སྦྱང་བྱིན་རླབས་སྔོན་དུ་འགྲོ་བས་རྒྱས་པར་ཕྱི་ཉེར་སྤྱོད་འདོད་ཡོན། ནང་བདུད་རྩི། གསང་བ་རིག་མ་བཅུ་དྲུག །དེ་ཁོ་ན་ཉིད་ཕྱག་རྒྱ་ཆེན་པོའི་མཆོད་པ་རྣམས་ཅི་ལྟར་རིགས་པའམ་བསྡུ་ན། ཨོཾ་གུ་རུ་ཤྲཱི་ཧེ་རུ་ཀ་ཙཀྲ་སམྦཱ་ར་བཱི་ར་ཡོ་གི་ནཱི་ས་པ་རི་ཝཱ་ར་མ་ཧཱ་ཨརྒྷཾ་པྲ་ཏཱིཙྪ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུྃ། དེ་བཞིན་དུ་པུཥྤེ། དྷཱུ་པེ། ཨཱ་ལོ་ཀེ །གནྡྷེ། ནཻ་བི་དྱཱ། ཤབྡའི་བར་སྦྱར་བས་ཉེར་སྤྱོད། ཨོཾ་ཨཱཿརཱུ་པ་བཛྲཱི་ཧཱུྃ། དེ་བཞིན་དུ་ཤབྡ། གནྡྷེ། རཱ་ས། སྤརྴེའི་བར་སྦྱར་བས་འདོད་ཡོན། ནང་མཆོད་འཐོར་ལ། ཨོཾ་མཆོད་དོ། །ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་ཀྱི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་གནས། འཕགས་པའི་དགེ་འདུན་ཐམས་ཅད་ཀྱི་མངའ་བདག་དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་ཨོཾ་ཨཱཿཧཱུྃ། དཔའ་བོ་མཁའ་འགྲོ་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཆོས་སྐྱོང་སྲུང་མ་རྣམས་ཀྱི་ཞལ་དུ་ཨོཾ་ཨཱཿཧཱུྃ། རྡོ་རྗེའི་མཆེད་ལྕམ་རྣམས་ཀྱི་ཞལ་དུ་ཨོཾ་ཨཱཿཧཱུྃ། གནས་བདག་གཞི་བདག་རྣམས་ཀྱི་ཞལ་དུ་ཨོཾ་ཨཱཿཧཱུྃ། རིགས་དྲུག་གི་སེམས་ཅན་རྣམས་ཀྱི་ཞལ་དུ་ཨོཾ་ཨཱཿཧཱུྃ། རང་གིས་མྱངས་ཏེ། རང་ལུས་རྒྱལ་བའི་དཀྱིལ་འཁོར་རྣམས་ཀྱི་ཞལ་དུ་ཨོཾ་ཨཱཿཧཱུྃ། ཞེས་མཆོད། བསྟོད་པ་རྒྱས་བསྡུས་ཇི་ལྟར་རིགས་པས་བསྟོད་ཅིང་གསོལ་བ་གདབ་བོ། །བཞི་པ་བདག་ཉིད་འཇུག་ཅིང་དབང་བླང་བ་ནི་ཟུར་དུ་གསལ་བ་ལྟར་རོ། །གསུམ་པ་རྗེས་ལ་གསུམ་ལས། དང་པོ་གཏོར་མ་བཏང་བ་ནི། ནང་མཆོད་ལྟར་བྱིན་གྱིས་བརླབས་ལ། ཨོཾ་གུ་རུ་མཎྜ་ལ་དེ་བ་ཌཱ་ཀི་ནཱི་དྷརྨ་པཱ་ལ་བཛྲ་ཡོ་ག་ཡོ་གི་ནཱི་ས་པ་རི་ཝཱ་ར་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་དང་། ན་མསྶརྦ་ཏ་ཐཱ་སོགས་ནམ་མཁའ་མཛོད་ཀྱི་སྔགས་བཏགས་པ་ལན་གསུམ་གྱིས་དབུལ། མཆོད་བསྟོད་འདོད་དོན་གསོལ། འཇིག་རྟེན་པ་ལ་མཁའ་འགྲོ་སྤྱི་གཏོར་གྱི་ཆོ་གས་བཏང་ངོ་། །གཉིས་པ་ཚོགས་ཀྱི་མཆོད་པ་མདོར་བསྡུས་པ་ནི། ཚོགས་ཀྱི་ཡོ་བྱད་རྣམས་ལ་ནང་མཆོད་འཐོར་ཞིང་། ནང་མཆོད་ལྟར་བྱིན་གྱིས་བརླབས་པའི་མཐར། ཚོགས་ཀྱི་ཡོ་བྱད་ཟད་མི་ཤེས་པའི་འདོད་ཡོན་རྣམས་ངོ་བོ་བཟང་ཞིང་རྒྱ་ཆེ་བ། བཀོད་པ་བསམ་གྱིས་མི་ཁྱབ་པ་ས་དང་བར་སྣང་ཐམས་ཅད་ཁྱབ་པར་གྱུར། ཅེས་བརྗོད་ཅིང་བསམ། རང་གི་ཐུགས་ཀའི་ས་བོན་ལས་འོད་ཟེར་འཕྲོས་པས་རང་བཞིན་གྱི་གནས་ནས་རྩ་བའི་བླ་མ་དང་རྡོ་རྗེ་འཆང་ཐ་མི་དད་པ་ལ་བརྒྱུད་པའི་བླ་མ་དམ་པ་རྣམས་དང་། ཡི་དམ་དཀྱིལ་འཁོར་གྱི་ལྷ་ཚོགས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་བསྐོར་བ་མདུན་གྱི་ནམ་མཁར་ཨོཾ་བཛྲ་ས་མཱ་ཛཿས་ཚོགས་མགྲོན་སྤྱན་དྲངས་ལ། ཛཿཧཱུྃ་བྃ་ཧོཿས་བསྟིམ། པདྨ་ཀ་མ་ལཱ་ཡ་སྟྭཱཾ་གྱིས་གདན་ཕུལ། བླ་མ་ཡི་དམ་ལྷ་ཚོགས་ལ། །སྒོ་གསུམ་གུས་པས་ཕྱག་འཚལ་ལོ། །ཕྱི་ནང་གསང་གསུམ་མཆོད་པར་འབུལ། །དུག་གསུམ་དབང་གི་སྡིག་པ་བཤགས། །དུས་གསུམ་དགེ་ལ་རྗེས་ཡི་རང་། །ཐེག་གསུམ་ཆོས་འཁོར་བསྐོར་བཞིན་དུ། །ཁམས་གསུམ་འགྲོ་བའི་དོན་བཞུགས་གསོལ། །དགེ་བས་སྐུ་གསུམ་མྱུར་ཐོབ་ཤོག །ཅེས་ཡན་ལག་བདུན་པ་ཕུལ། སྤྲོ་ན་རྡོ་རྗེའི་གླུ་བླངས་པའི་རྗེས་ཚོགས་ཕུད་ཆ་གཉིས་སུ་བསྡུས་ཏེ། ཕུད་དང་པོ་དཀྱིལ་འཁོར་གྱི་མདུན་ནམ་གཏོར་མ་ལ་བྲན། ནང་མཆོད་སྔར་བཞིན་དང་། ཨོཾ་གུ་རུ་བུདྡྷ་བོ་དྷི་སཏྭ་ཤྲཱི་ཙཀྲ་སམྦཱ་ར་ཝཱི་ར་ཡོ